19.4.2023
SL
Uradni list Evropske unije
L 104/35
SISTEM OZNAČEVANJA FINANČNEGA PREMOŽENJA KOT ZAVAROVANJE
Prvič, predpostavlja se, da se transakcije izvajajo z nacionalno centralno banko (NCB), ki uporablja sistem, kjer se osnovno finančno premoženje označi za vsako transakcijo.
Vrednotenje finančnega premoženja, mobiliziranega kot zavarovanje, se izvaja dnevno.
Okvir za obvladovanje tveganj se lahko opiše na naslednji način (glej tudi tabelo 2 spodaj).
1.
Dne 21. septembra 2022 nasprotna stranka začne transakcijo zavarovanega posojanja z NCB, ki prejme finančno premoženje A v znesku 50,6 milijona EUR.
Finančno premoženje A je krita obveznica s fiksnim kuponom, ki zapade 21 decembra 2026 in ima stopnjo kreditne kvalitete 1–2.
Torej ima preostalo zapadlost štiri leta, kar pomeni odbitek pri vrednotenju v višini 2,5 %.
Tržna cena finančnega premoženja A na referenčnem trgu na ta dan znaša 101,61 %, kar vključuje obračunane obresti kupona.
Nasprotna stranka mora zagotoviti znesek finančnega premoženja A, ki po 2,5-odstotnem odbitku pri vrednotenju presega dodeljeni znesek 50 milijonov EUR.
Nasprotna stranka zato dostavi finančno premoženje A v nominalnem znesku 50,6 milijona EUR, katerega prilagojena tržna vrednost po odbitku na ta dan znaša 50 129 294 EUR.
2.
Dne 22. septembra 2022 nasprotna stranka začne transakcijo začasne prodaje z NCB, ki kupi finančno premoženje A v znesku 21 milijonov EUR (tržna cena 101,21 %, odbitek pri vrednotenju 2,5 %) in finančno premoženje B v znesku 25 milijonov EUR (tržna cena 98,62 %).
Finančno premoženje B je državna obveznica z izplačili kuponov po variabilni obrestni meri in stopnjo kreditne kvalitete 1–2, za kar se uporablja 1,5-odstotni odbitek pri vrednotenju.
Prilagojena tržna vrednost finančnega premoženja A in finančnega premoženja B po odbitku na ta dan znaša 45 007 923 EUR, torej presega zahtevani znesek 45 000 000 EUR.
3.
Dne 22. septembra 2022 se prevrednoti osnovno finančno premoženje pri operaciji glavnega refinanciranja, ki se je začela 21. septembra 2022.
S tržno ceno 101,21 % je prilagojena tržna vrednost finančnega premoženja A po odbitku še vedno med spodnjo in zgornjo mejo za poziv h kritju.
Na začetku mobilizirano zavarovanje zato zadostuje za kritje začetnega zneska zagotovljene likvidnosti in tudi obračunanih obresti, ki znašajo 1 736 EUR.
4.
Dne 23. septembra 2022 se osnovno finančno premoženje prevrednoti: tržna cena finančnega premoženja A je 99,50 % in tržna cena finančnega premoženja B je 97,95 %.
Obračunane obresti znašajo 3 472 EUR za operacijo glavnega refinanciranja, ki se je začela 21. septembra 2022, in 1 563 EUR za operacijo dolgoročnejšega refinanciranja, ki se je začela 22. septembra 2022.
Posledično prilagojena tržna vrednost finančnega premoženja A po odbitku v prvi transakciji pade pod znesek transakcije, ki se mora pokriti, tj. zagotovljena likvidnost plus obračunane obresti, za 915 147 EUR, in tudi pod spodnjo mejo za poziv h kritju, ki znaša 49 753 455 EUR.
Nasprotna stranka dostavi finančno premoženje A v nominalni vrednosti 950 000 EUR, s čimer se po zmanjšanju tržne vrednosti, izračunane na podlagi cene 99,50 %, za 2,5-odstotni odbitek, ponovno vzpostavi zadostno zavarovalno kritje.
NCB lahko izvajajo pozive h kritju z denarnimi sredstvi namesto z vrednostnimi papirji.
Poziv h kritju je potreben tudi za drugo transakcijo, ker je po odbitku prilagojena tržna vrednost osnovnega finančnega premoženja, uporabljenega v tej transakciji (44 492 813 EUR), manjša od spodnje meje za poziv h kritju (44 776 555 EUR).
Nasprotna stranka zato dostavi finančno premoženje B v znesku 550 000 EUR, katerega prilagojena tržna vrednost po odbitku znaša 530 644 EUR.
5.
Dne 26. septembra 2022 se osnovno finančno premoženje prevrednoti, ne da bi to povzročilo poziv h kritju za transakcije, ki so se začele 21. in 22. septembra 2022.
Dne 27. septembra 2022 prevrednotenje osnovnega finančnega premoženja pri operaciji dolgoročnejšega refinanciranja, ki se je začela 22. septembra 2022, pokaže, da prilagojena tržna vrednost zagotovljenega finančnega premoženja po odbitku presega zgornjo mejo za poziv h kritju, zato NCB nasprotni stranki vrne finančno premoženje B v nominalni vrednosti 300 000 EUR.
Če bi morala NCB plačati kritje nasprotni stranki v zvezi z drugo transakcijo, bi se lahko tako kritje v nekaterih primerih pobotalo s kritjem, ki ga je nasprotna stranka plačala NCB v zvezi s prvo transakcijo.
Posledično bi se izvedla samo ena poravnava kritja.
6.
Dne 28. septembra 2022 nasprotna stranka odplača likvidnost, zagotovljeno v okviru operacije glavnega refinanciranja, ki se je začela 21. septembra 2022, vključno z obračunanimi obrestmi v višini 12 153 EUR.
NCB vrne finančno premoženje A v nominalni vrednosti 51 550 000 EUR.